Woede oor SA steeds op Britse rooilys blySatsa het ŉ hernieude beroep op Brittanje gedoen om Suid-Afrika van die land se reisrooilys te laat verwyder. (Argieffoto: Satsa) Die Suid-Afrikaanse Toerismedienstevereniging (Satsa) het ŉ hernieude beroep op die Britse eerste minister, Boris Johnson, gedoen om Suid-Afrika van die land se reisrooilys te laat verwyder. Dié lys word gebruik om die risiko van Covid-19 in verskillende lande aan te dui. Sommige van Suid-Afrika se voorste wetenskaplikes het die land se jongste pandemiedata tydens ŉ virtuele vergadering aan die Verenigde Koninkryk (VK) se Gemeenskaplike Bioveiligheidsentrum voorgelê. Die afvaardiging, gelei deur Suid-Afrika se waarnemende direkteur-generaal (DG) van gesondheid, Nicholas Crisp, het aangevoer die infeksiekoers het nou gedaal tot ŉ fraksie van dít wat in die VK – asook in talle lande op die oranje lys – ondervind word. David Frost, die uitvoerende hoof van Satsa, sê die haastig byeengeroepte vergadering tussen Britse en Suid-Afrikaanse wetenskaplikes het bloot bevestig wat Suid-Afrikaners nou al ŉ maand lank weet: Dat daar nie ŉ greintjie wetenskaplike bewyse is wat die VK se voortgesette reisverbod steun nie. “Die VK soek nou ŉ verdere 10 dae om die inligting te oorweeg, terwyl werksgeleenthede verlore gaan en sakeondernemings verwoes word. As die data ons verwydering van die reisrooilys staaf, het die VK ŉ morele verpligting om nou stappe te doen voor ons nóg ŉ somerseisoen verloor.” Lord Peter Hain, ŉ voormalige kabinetsminister en bekende antiapartheidskampvegter, sê Johnson kon nog nie na die besonderhede gekyk het nie. “Sy voortgesette rooilys van Suid-Afrika is verregaande en teenstrydig met die wetenskap. Suid-Afrika het ŉ lae infeksiekoers; net ŉ tiende van die infeksies in die VK en ŉ soortgelyke lae koers wanneer dit met groot dele van Europa vergelyk word,” sê Hain. Net een variant is in Suid-Afrika in omloop – die Delta-variant – dieselfde een wat in die VK voorkom, sê Hain. Die land het boonop sy derde vlaag infeksies agter die rug en die somervakansie lê voor – spitstyd vir Britse besoekers. Britte is boonop die grootste groep besoekers aan Suid-Afrika. “Hoekom laat byna almal elders in Europa – Duitsland, Frankryk en Nederland – besoeke na en van Suid-Afrika toe, maar nie Brittanje nie? Sê vir ons, Boris Johnson. Dit maak geen sin nie.” Die kabinet het intussen Duitsland se besluit verwelkom om Suid-Afrika te verwyder van sy lys van hoërisikolande, asook planne deur die VSA om diegene wat ten volle ingeënt is, in die land toe te laat. Die kabinet het nes Satsa sy teleurstelling te kenne gegee met Brittanje se besluit om Suid-Afrika op sy rooilys te hou. “Daar is geen billike grondslag om dit te doen nie, gegewe die vordering wat ons gemaak het om die Covid-19-pandemie te beveg, die vinnig dalende infeksiekoers en ons intensiewe inentingsprogram,” lui ŉ kabinetsverklaring. Die departement van internasionale betrekkinge en samewerking (Dirco) het die kabinet vroeër op die hoogte gebring van die vordering wat Suid-Afrika maak om die land van die rooilys te laat verwyder. “Die kabinet is optimisties dat die Britse regering sy ongunstige besluit sal heroorweeg. Dit raak nie net ons toerismebedryf nie, maar sakeondernemings in albei lande, families en ander sektore van die ekonomie.”